Document ID: 31989D0050

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Δεκεμβρίου 1988
για την έγκριση μεθόδων ταξινόμησης των σφαγίων χοίρων στη Γαλλία
(Το κείμενο στη γαλλική γλώσσα είναι το μόνο αυθεντικό)
(89/50/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 3906/87 (2), και ιδίως το άρθρο 4 παράγραφος 6,
τον κανονισμό (ΕΟΚ) αριθ. 3220/84 του Συμβουλίου της 13ης Νοεμβρίου 1984 για τον καθορισμό της κοινοτικής κλίμακας ταξινόμησης των σφαγίων χοίρων (3), όπως τροποποιήθηκε από τον κανονισμό (ΕΟΚ) αριθ. 3530/86 (4), και ιδίως το άρθρο 5 παράγραφος 2,
Εκτιμώντας:
ότι ο κανονισμός (ΕΟΚ) αριθ. 3220/84 προβλέπει, στο άρθρο 2 παράγραφος 3, ότι η ταξινόμηση σφαγίων χοίρων πρέπει να πραγματοποιείται με εκτίμηση της περιεκτικότητας σε άπαχο κρέας, σύμφωνα με μεθόδους εκτίμησης στατιστικά δοκιμασμένες και βασισμένες σε σωματικές μετρήσεις ενός ή περισσοτέρων ανατομικών μερών του σφαγίου χοίρου· ότι η έγκριση των μεθόδων ταξινόμησης εξαρτάται από την τήρηση ανώτατης ανοχής για στατιστικό σφάλμα κατά την εκτίμηση· ότι η εν λόγω ανοχή καθορίζεται στο άρθρο 3 του κανονισμού (ΕΟΚ) αριθ. 2967/85 της Επιτροπής της 24ης Οκτωβρίου 1985 που καθορίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρων (5)·
ότι η γαλλική κυβέρνηση ζήτησε από την Επιτροπή την έγκριση της χρησιμοποίησης πέντε μεθόδων ταξινόμησης σφαγίων χοίρων στο έδαφός της και προσκόμισε τα στοιχεία που απαιτούνται βάσει του άρθρου 3 του κανονισμού (ΕΟΚ) αριθ. 2967/85· ότι από την εξέταση της εν λόγω αίτησης φαίνεται ότι πληρούνται οι όροι για την έγκριση των εν λόγω μεθόδων ταξινόμησης·
ότι δεν είναι δυνατόν να εγκριθεί οποιαδήποτε τροποποίηση του μέσου ή της μεθόδου ταξινόμησης εφόσον δεν προκύπτει από απόφαση της Επιτροπής, η οποία έχει ληφθεί υπό το φως της κτηθείσας πείρας· ότι για το λόγο αυτό μπορεί να ανακληθεί η παρούσα άδεια·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Γαλλία η χρησιμοποίηση των ακολούθων μεθόδων για την ταξινόμηση των σφαγίων χοίρων σύμφωνα με τον κανονισμό (ΕΟΚ) αριθ. 3220/84:
- το όργανο που ονομάζεται «Fat-o-Meater» με καθετήρα διαμέτρου 8 mm («FOM-8») και η σχετική μέθοδος εκτίμησης, οι λεπτομέρειες εφαρμογής της οποίας αναφέρονται στο πρώτο μέρος του παραρτήματος,
- το όργανο που ονομάζεται «Fat-o-Meater» με καθετήρα διαμέτρου 6 mm («FOM-6») και η σχετική μέθοδος εκτίμησης, οι λεπτομέρειες εφαρμογής της οποίας αναφέρονται στο δεύτερο μέρος του παραρτήματος,
- το όργανο που ονομάζεται «SPC-Sydel» («SPC») και η σχετική μέθοδος εκτίμησης, οι λεπτομέρειες εφαρμογής της οποίας αναφέρονται στο τρίτο μέρος του παραρτήματος,
- το όργανο που ονομάζεται «Destron PG-100» («Dest») και η σχετική μέθοδος εκτίμησης, οι λεπτομέρειες εφαρμογής της οποίας αναφέρονται στο τέταρτο μέρος του παραρτήματος,
- Η μέθοδος εκτίμησης που ονομάζεται «δια χειρός» και η σχετική μέθοδος εκτίμησης, οι λεπτομέρειες εφαρμογής της οποίας αναφέρονται στο πέμπτο μέρος του παραρτήματος.
Άρθρο 2
Δεν επιτρέπεται καμία τροποποίηση των οργάνων ή των μεθόδων εκτίμησης (σημεία μέτρησης ή τύποι).
Άρθρο 3
Η παρούσα απόφαση απευθύνεται στη Γαλλική Δημοκρατία.
Βρυξέλλες, 21 Δεκεμβρίου 1988.

Labels: 18
17
6